  Виталий Пронин  Инбамен музъем куспын Гужем шудонъёс Пичи Пурга черкогуртын кыкетӥ ползэ радъясько ини. Тросэз спортсменъёс тодазы возё на вылэм 15 ар талэсь азьло ӵошатсконъёсыз. Соку но, али но пургаос ваньзэсты паймытӥзы куно пумитаны быгатэменызы. Пурга синмальдымон выльдӥськем. 29-тӥ июле ӝыт 17 часын стадион котыре трос калык люкаськиз. 1 сюрс 200 муртлы чаклам трибунаос тырмытэмын вал, эшшо сомындаез ик стадионэ пырыны ӧз быгаты.Гурт шудонъёс малпамтэ шорысь кутскизы, шуыны луоз. Адямиос пукон инты утчало на вал - инбамын дельтапланъёс но автожиръёс гуретыны ӧдъязы. Пилотъёс возьматӥзы «Инбамен музъем вискын» композиция. Собере инмысь парашютэн васькиз Гурт шудонъёслэн утисьсы - Тюрагай. Люкаськем калыклы таӵе кузьым лэсьтӥз Москваын улӥсь генерал-полковник Сергей Маев. Аспал эшмы Россиысь ДОСААФ-лэн тӧроез, Москваын улӥсь удмуртъёслэн землячествоенызы кивалтӥсь луэ. Озьы со ньылетӥ ползэ Гурт шудонъёсыз усьтонэ пыриське. Шумпотэ: удмурт олимпиадалэн данэз, пе, арысь аре кужмоя но чеберске.Вань люкаськемъёсты ӟечкылаз Удмурт Республикалэн Президентэз:- Кык толэзь талэсь азьвыл гинэ ёрос азьын бадӟым юан кылдэмын вал: шудонъёсты ортчытоно оло ӧвӧл? - веранзэ мытӥз Александр Волков. - Пургаос ӧз кышкатске, тупатэм дырез гинэ выжтыны куризы. Чидась, тыршись луэмзылы тау шуисько. Берло дыре шаерысьтымы вить ёросысь пудо утисьёс котькуд скаллэсь 5 сюрс килограммлэсь трос йӧл кыско, соос пӧлын пургаос но. 2000-тӥ арен ӵошатыса, азинсконъёсты кык поллы ӝутскемын. Соку ар ӵоже 18 сюрс тонна йӧл кыскиллямды, нош кылем арын - 32 сюрс тонна! Азьветлӥсь ёросъёслы кун ласянь но юрттэт висъяськоз. Вуоно арысен бассейн но конькиен нискылан инты пуктыны кутскозы Вавож ёросын. Берло дыре бадӟымесь азинсконъёссы Балезино ёросын. Соос котькинлэсь трос - 42 сюрс тонна - йӧл люкаллям!Пургаослэсь мукетъёсыз но ёросъёс адӟем мед карозы шуыса, 20-тӥ Гурт шудонъёсы нырысьсэ люкамын вал шаерысьтымы вань муниципал кылдытэтъёслэн но гурт хозяйствоослэн, огазеяськонъёслэн кивалтӥсьёссы. Со гинэ-а, пургаосты ӟечкыланы вуылӥз на Россиысь гурт хозяйствоя министр Елена Скрынник. Со Россиысь Правительстволэн Тӧроезлэсь В. Путинлэсь ӟечкыланзэ лыдӟиз.Стадионэ 600-лэсь ятыр адями пазьгиськиз: пиналъёс, артистъёс, арганчиос. Брангуртысь песянайёс сандыкъёссэс но сьӧразы вайиллям. Киужъёссэс возьматӥзы, кырӟаса-вераса данъязы гуртысь азьветлӥсьёсты: гира ӝуткась Николай Семёновез, скал кыскись Екатерина Семёноваез но механизаторез Иван Ивановез. Ёросысь тужгес кужмо спортсменъёс но «Италмас» нылпи садэ ветлӥсь тэшкылиос Гурт шудонъёслэсь флагзэс нуизы, нош ас вакытаз тужгес кужмо спортсмен Лидия Близнецова ӵошатсконлэсь тылзэ ӝуатӥз.Озьы стадионэ люкаськемъёс асьсэды инбамен музъем куспын шӧдӥзы кадь. Кӧня ке минут ӵоже возьматэмын вал вань Гурт шудонъёслэн пичильтык историзы, пусъёссы. Выль стадион - выль рекорд Ньыль нунал ӵоже Пургалан гуж! вазиз. Шумпоттӥзы черкогуртын улӥсьёс. Соос, пургаос понна гинэ ӧвӧл, куноос понна но «висьыны» ветлӥзы. Котькуд нунал калык быдэс стадион тыр люкаськылӥз. Ужрадэз сӥё-дано усьтэм бере ик Правительстволэн но ёрос администрациослэн йыръёссы футболэн шудӥзы. Нырысетӥ люкетэз 0:1 лыдын йылпумъяськиз вал, но ёросысь кузёослэн ӟигарзы одӥг таймлы гинэ тырмиз. Отӥяз шудон 4:2 лыдын йылпумъяськиз. Азьвыл аръёсы сямен ик, гол пыртонэ мыло-кыдо пыриськиз Президент Александр Волков но. Нош солэсь азьвыл гинэ та кык командаос волейболэн шудӥзы. Туп мыжганын но Правительстволэн командаез кужмогес вал.Котькуд Гурт шудонын выль рекордъёс пуктӥсько. Таяз учыре удалтӥз Каракулино ёрос понна бызьылӥсь спортсменлы Елена Наговицыналы. 1500 метрез 4 минут но 27 секунд куспын ортчиз. Эшшо 10 секундлы шаплыгес бызьысал ке, спортъя мастерлэсь куронзэ но быдэстысал. Но спортсменлэн та вакытэ мукет малпанъёсыз - 2012-тӥ арын Пекинын ортчоно Олимпиадае шедёно. Кемалась ик ӧвӧл егит анай Россилэн чемпионэз луиз, отын со Эфиопиысь спортсменъёслы гинэ келяз. Та вакытэ Елена Россилэн сборнояз кутэмын.- Бадӟым спортэ вамыштэмелэсь азьло ас кисыысьтым трос коньдон поттоно луиз. - шуэ Е. Наговицына. -  Олимпиадае шедён вылысь вань быгатонозэ быдэстӥ кадь, табере кылиз на возьманы - ма шуозы кивалтӥсьёс. Коньдонэн юрттӥсьёс шедьысалзы ке, азьлань сюресэ югытгес пиштысал.Гурт шудонъёсы туэысен куд-ог воштонъёс пыртэмын вал. Азьвыл аръёсы одӥг спортсмен кык амалэ но эстафетае пыриськыны быгатылӥз, нош али коть ваньмаз - ӟигарыз гинэ мед тырмоз. Озьы Каракулиноысь спортсмен 1500, 3000 метре но эстафетаын бызьылэм сяна, полиатлонын но кужымзэ эскериз. Со сямен ик куд-ог мукет ёросъёсысь спортсменъёс но трос амалъя ӵошатсконъёсы пыриськизы.Гурт шудонъёслэн нырысетӥ нуналъёсаз куазь туж пӧсь улӥз. Секыт йӧтӥз спорт амалъя вамышъясьёслы. Иськемъёсты ортчыкузы, йырсазьзэс ыштӥсьёсыз но вал. Ярано коть, отӥяз куазь спортсменъёсты жаляз, ӝытъёсы зоръёс омырез салкыматӥзы. Гозы кыскан но секыт судъянӵошатсконъёсы арлы быдэ сю пала судьяос пырисько. Таяз учыре но пӧртэм тулкымъяськонъёс соос котыртӥ бергазы. Судьяослэн лэчыт синъёссылы луыса гинэ вормисьёсты шараяллязы: 100 метре бызьылӥсьёсты но, спорт амалъя ветлӥсьёсты но. Пичи Пурга ёросысь Светлана Трифонова но Шаркан ёросысь Екатерина Ежова 5 иськемез ог-огенызы артэ вамышъязы. Одӥгзылэн но сётӥськемзы ӧз поты. Вормисез шараязы видеокамера пыр - азьпала потӥз Е. Ежова.Та ӵошатсконъёслэн шорсюлэмзы луэ, шуысал, гозы кыскан но эстафета. Таяз учыре но вань судьяослы сак кариськоно луылӥз. Кин ке гозызэ умойтэмгес кутэ, кин ке усьыны шедьтэ - сыӵе дыръя вожвылъяськон уретӥське. Соин но куд-ог командаос гозыез кык пол кыскаллязы.Ужрадлэн берпуметӥ нуналаз вань командаос эстафетае пыриськизы. Витетӥ забег тужгес кужмоез лыдъяське бере, котькудӥзлэн вормемез потэ. Соин но куд-ог дыръя донгаськонъёс кылдыло. Нылъёс пӧлын котькинлэсь шаплы бызё вал вавожъёс. Юлия Прозорова, эшезлы Мария Чублы бодызэ сётыкуз, «тушмонъёссэ› ог 50 метрлы азьпалтэ ни вал. Осконтэм, но кыкетӥ интыын бызись можгаос - Анастасия Нуреева - финиш гожез шаплыгес выжизы.Пиослэн эстафетаязы бӧрдымон учыр кылдӥз. Нырысетӥ интые потӥзы вал Глаз ёросысь спортсменъёс, но… вормонзы ныр ултӥзы кошкиз. Командаез ӵошатсконысь куштӥзы. Куинетӥ этапез быземъёс ньылетӥ этаплы бодызэс сётыку, нелькиськон луиз. Кужмо комнадаос усизы. Пургаысь спортсмен султэмез бере Глаз командаысь спортсмен борды мырӟиськиз. Эстафеталэн куронъёсызъя, боды сётэм спортсменъёс интыязы сылыны яке вань эшъёссы ортчем бере гинэ сюресэз выжыны кулэ, нош татын ваньмыз йырин-чукин луиз. Сюресэз умойтэм выжемез понна быдэс команда ӵошатсконысь потӥз.* * *Пичи Пурга ёросын ортчем Гурт шудонъёсты тросэз спортсменъёс кема тодазы возёзы. Вормись командаос 50, 40, 30 сюрс манет басьтӥзы. Призёре шедемъёс но буш киын ӧз бертэ. Тужгес но шумпотӥзы семьяос. Азьвыл аръёсы тужгес пичи нылашез но пияшез небыт шудонэн пусйылӥзы ке, таяз учыре - дас семьяез.Ортчем шудонъёсты вань кивалтӥсьёс вылӥ дунъязы. Гужем шудонъёслэн флагзы сётэмын Дэри ёрослы, нош тол ӵошатсконъёс Дэбес черкогуртын ортчозы.  